 ברכו: היינו בנשים כיון שאין מבדילות בתפלה וגם אין בקיאות לומר המבדיל נוהגין להדליק אחר ברכו אבל אנשים אסורים עד אחר שהבדילו בתפלה וכן המנהג פשוט. ובזוהר במדבר מחמיר שלא להדליק עד אחר סדר קדושה. אבל טלטול הנר שרי אחר שהבדיל בתפילה ויש לדרוש ברבים שילמדו בנותיהם שיאמרו המבדיל מפני שעושין מלאכות גמורות שמבעירין עצים ואש ומחממין מים מ''א ע''ש. מהרי''ל היה מקפל הטלית שלו בכל מ''ש כדי להתעסק במצות בהתחלת ימי החול. ויש לומר ק''ל פעמים אליהו הנביא קודם ההבדלה ואין לומר שום פסוקים ולא פרשת וישלח ולא פיטום הקטורת כנודע מהאר''י ז''ל רק אם יש לו דרך ליסע יאמר פרשת וישלח. כתב הרשב''א בתשובה מה ראו חז''ל שקבעו לברך על האור במ''ש מטעם שהיה תחלת ברייתו יותר משאר בריות זה ביום פלוני וזה ביום פלוני תשובה לפי שנאסר בשבת ובמ''ש חוזר להתירו כאלו נתחדש ומשום כך מברכין עליו בי''כ מפני שביום נאסר ועתה נעשה היתר: